Jong man (18) sterf in brand | Netwerk24
Jong man (18) sterf in brand
Deur Breyten Cupido 04 Oktober 2019 17:16
Inwoners help met opruimingswerk.Foto: Verskaf
’n 18-Jarige jong man van Avianpark het tevergeefs om hulp geroep toe die woonstruktuur waarin hy geslaap het, besig was om af te brand. Hy is in die brand dood.
’n Huis en twee strukture op die erf in Kuikenstraat waar Franco Douries gewoon het, is Donderdagoggend in die brand verwoes.
Skade na die brand.Foto: Verskaf
Altesaam sewe mense het op die perseel gebly. Niemand anders is ernstig in die brand beseer nie. ’n Vyfjarige moes vir rookinname behandel word.
Volgens ’n familielid, Leonie Louw, het Franco glo geslaap toe die brand in sy woonplek ontstaan het. Sy sê sy kon hoor hou hy tevergeefs uitroep “Mamma, kom help!”.
“Mense het buite geskree kom help, Franco, brand,” sê sy. “Ek was baie lief vir hom. Hy was gehoorsaam en stil,” sê Louw.
By navraag het die Worcester-polisiewoordvoerder, AO Julian Plaatjies, die voorval en Franco se die dood bevestig. “Ons het omstreeks 05:45 ’n klagte ontvang van ’n huis wat by Kuikenstraat 131 brand. Die plaaslike brandweer was ook op die toneel en het die vuur geblus. Met verdere ondersoek op die toneel is die liggaam van ‘n agtienjarige volwasse manspersoon binne die afgebrande struktuur gevind,” sê Plaatjies.
Hy se geen gemene spel word vermoed nie en ‘n geregtelike doodsondersoek is geopen. Franco is op die toneel dood verklaar.
Die familie het al hulle besittings in die brand verloor.
Persone wat dalk donasies aan die familie wil skenk, is welkom om Louw by 073 605 0554 of Sue-Ellen Van Der Merwe by 073 410 4482 te skakel.